La Generalitat aprovarà un decret per fer front als danys dels incendis forestals
23 de Junio de 2016

Carcaixent

El president de la Generalitat, Ximo Puig, i la consellera d'Agricultura, Medi Ambient, Canvi Climàtic i Desenvolupament Rural, Elena Cebrián, van avançar en la reunió celebrada ahir a Carcaixent amb tots els alcaldes afectats pels incendis de les darreres setmanes que el Ple del Consell aprovarà hui un decret d'emergència per fer front als incendis forestals. A la reunió també va assistir el president de la Diputació de València, que va manifestar que la institució provincial també destinaria ajudes econòmiques enfocades a la redacció dels plans d'estimació de danys per a poder accedir després a les ajudes de la Generalitat.

Paco Salom va aprofitar la seua intervenció en la compareixença als mitjans per a sol·licitar a les administracions que compliren la seua paraula, “volem que les promeses i els anuncis no es queden solament en això i es convertisquen en una realitat”. Va posar l’accent en la urgència de posar en marxa ja les actuacions abans que arribe la tardor, “s’ha d’actuar sobre el terreny de forma immediata o l’efecte de la pluja pot tindre unes conseqüències desastroses”.

El cap del Consell va explicar que este decret d'"urgència" té com a objectiu "desenvolupar tota l'activitat en funció dels danys quantificats" i va detallar que, a partir d’este moment, els ajuntaments afectats podran presentar totes les seues peticions perquè la Generalitat articule "un fons de contingència previst en els Pressupostos de la Generalitat". "Anem a donar resposta a les exigències que reclamen els ajuntaments, però també tenint en compte que una de les qüestions fonamentals és subjectar al màxim el sòl forestal i, a partir d'aquí, fer una planificació científica de com es recuperen els boscos", ha afirmat Puig, que ha qualificat estes actuacions com a "fonamentals", coincidint amb l'exposició feta per la consellera Cebrián.

La consellera Elena Cebrián va  explicar que els ajuntaments tindran un període per fer la valoració tècnica de danys i necessitats "d'un mes, en lloc dels 15 dies que s'havien previst inicialment". A més, va assenyalar "la gran tasca" que pot realitzar la Diputació de València en assessorament i ajuda tècnica "perquè els municipis puguen fer la valoració de danys que entraran en les actuacions que es desenvolupen a posteriori d’este decret i en les quals, probablement, la Conselleria d'Agricultura i Medi Ambient tindrà actuacions a desenvolupar ".

En este sentit, el president de la Diputació de València, Jorge Rodríguez, va afirmar que la Diputació ha volgut estar present "abans, durant l'incendi i el dia de després, al costat de la Conselleria i la Generalitat Valenciana". Per això, Rodríguez va expressar la voluntat de la institució d'articular "un equip tècnic que facilite als ajuntaments tot el que es refereix als danys patits per tindre'n la valoració feta al més prompte possible", tal com ha explicat també la consellera Cebrián. Paco Salom també va remarcar la necessitat urgent de protegir les urbanitzacions que estiguen rodejades de terreny forestal. Com va explicar, moltes d’estes tenen plans d’autoprotecció realitzats, però els falten recursos per poder dur-los a terme.

També per fer front al foc, Elena Cebrián va anunciar la convocatòria de les “taules de concertació” per als dos "grans incendis" de Bolbait i Carcaixent, que, tal com ha avançat, es duran a terme en la primera quinzena de juliol, "una vegada estiguen realitzats els primers informes tècnics i d'avaluació que està elaborant ja el Centre d'Estudis Ambientals del Mediterrani". Hi estaran presents els alcaldes dels ajuntaments afectats, representants de la societat civil i col·lectius interessats. En estes taules, segons va explicar la consellera, "s'avaluarà i es concretarà qui i amb quins mitjans actuarà durant el post incendi".

D'altra banda, la consellera Cebrián ha destacat que "el gran desafiament és enfortir la prevenció, que té un pilar molt sòlid en la vigilància preventiva". En este sentit, la consellera va fer referència al Pla de Vigilància Preventiva, en marxa des de l'1 de març, i va assegurar que "la detecció primerenca és clau per evitar que un xicotet incendi n'esdevinga un de grans dimensions". Finalment, Elena Cebrián va donar a conéixer les dades "provisionals, però quasi definitives" dels quatre incendis ocorreguts la setmana passada. La superfície afectada a Carcaixent, fins al moment, és de 2.210 hectàrees.